Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วยปรากฏว่าสถานการณ์การชุมนุมทางการเมืองของกลุ่มบุคคลบางกลุ่มได้ก่อให้เกิดความเดือดร้อนโดยการปิดการจราจร
และมีแนวโน้มที่จะเคลื่อนไหวตามเส้นทาง รวมทั้งจะมีการปิดล้อมและบุกยึดสถานที่ราชการที่สำคัญในกรุงเทพมหานคร
และมีกลุ่มบุคคลบางกลุ่มได้ประกาศจะจัดชุมนุมใหญ่ในพื้นที่สำคัญของกรุงเทพมหานคร
ซึ่งการชุมนุมดังกล่าวมีเจตนาดำเนินการในลักษณะยืดเยื้อและยั่วยุให้เกิดความรุนแรง
และอาจมีผู้ไม่หวังดีเตรียมการก่อเหตุระหว่างการชุมนุมเพื่อหวังผลให้เกิดสถานการณ์ความรุนแรงมากขึ้น
ซึ่งการดำเนินการดังกล่าวข้างต้นอาจก่อให้เกิดความไม่สงบสุขหรือเกิดความเสียหายแก่ชีวิต
ร่างกาย และทรัพย์สินของประชาชนหรือของรัฐ
หากไม่มีมาตรการป้องกันและควบคุมอย่างเหมาะสมจะทำให้สถานการณ์ขยายลุกลามจนเกิดความรุนแรงเกิดผลเสียหายต่อเศรษฐกิจ
กระทบต่อความมั่นคงภายในราชอาณาจักร รวมทั้งการบริหารราชการแผ่นดินของรัฐ

อาศัยอำนาจตามความในมาตรา ๑๕
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑
และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๘ กุมภาพันธ์ พ.ศ. ๒๕๕๔ ดังต่อไปนี้

๑.  ให้เขตพื้นที่เขตพระนคร
เขตป้อมปราบศัตรูพ่าย เขตดุสิต เขตปทุมวัน เขตวังทองหลาง เขตวัฒนา และเขตราชเทวี
กรุงเทพมหานคร เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการป้องกัน ปราบปราม ระงับ ยับยั้ง
และแก้ไขหรือบรรเทาเหตุการณ์อันกระทบต่อความมั่นคงภายในราชอาณาจักรและจัดทำแผนการดำเนินการในการบูรณาการ
การกำกับ ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด

ทั้งนี้ ให้มีผลบังคับใช้ระหว่างวันที่ ๙ กุมภาพันธ์ พ.ศ. ๒๕๕๔
ถึงวันที่ ๒๓ กุมภาพันธ์ พ.ศ. ๒๕๕๔

ประกาศ
ณ วันที่ ๘ กุมภาพันธ์ พ.ศ. ๒๕๕๔
อภิสิทธิ์
 เวชชาชีวะ
นายกรัฐมนตรี

ปริยานุช/ผู้จัดทำ
๑๕ กุมภาพันธ์
๒๕๕๔

ณัฐวดี/ตรวจ
๑๕ กุมภาพันธ์
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๖ ง/หน้า ๒๙/๘ กุมภาพันธ์ ๒๕๕๔